Sa die ’e sos mortos

Pro sa die ’e sos mortos, a su sero
alluo fogu mannu, apelzo giannas
e fentanas, olvio cuddas mannas
tristuras mias. Mortos non dispero

Prite torrades una orta a s’annu
in bisita a sa domo desolada.
Prima tu’intras santa e venerada
mamma mia! Bestida ses de pannu

Antigu, de furesi e de colore, 
s’iscuff’in testa su rosar’in manu.
Mi surries, ti sedes a pianu,
ca sos mortos non faghen rumore.

La sighit babbu, cun sa cara franca
onesta e bona; paret unu santu.
Mi mirat un’istante; est un’incantu
cun sa bell’alva lùghida e bianca.

Poi che aurora luminosa
e de varias tintas colorida,
intrata s’isposa prima preferida,
morta giovana; intrat premurosa

E si mirat in gìru cun tristura
ca vicinu a sa nostra ezza mesa
non bidet cuddos fizos de bellesa
non b’hat nessuna sua criadura.

Trattènedi o cumpagna; a ti chircare
issos andados suni finz’a chelu,
e han a benner in biancu velu
che ánghelos s’adoran in s’altare.

Gialeto enit su primu. Paret lizu
de primu eranu, càndidu e gentile
cun tottus isperos de abrile,
tottu sa mamma sua a s’assimizu.

«Mamma mamma! No istes gai in dolu».
Issa narat: «Benimus a chenare
cun babbu custu sero, e a pregare
ca prite l’agatamus gai solu».

Poi Anton’Anghelu s’amore
segundu, su pomposu fizu oro.
Aberit a pianghere meu coro
e ispigiadi in tantu risplendore.

Nde sighit Bailleddu s’adoradu
ultimu fizu. Cant’es graziosu!
Intrat cund’unu passu fatigosu
che unu chi hat troppu camminadu.

Nemos faeddat, nemos toccat chena
in sos piattos postos dae nante.
Isparin che unu entu ind’un’istante
e deo resto cun s’antiga pena.